ROZHODNUTIE KOMISIE
zo 4. septembra 2006
stanovujúce kódy a štandardné pravidlá pre prepis údajov zo základných zisťovaní plôch vinohradov do strojovo čitateľnej formy
[oznámené pod číslom K(2006) 3881]
(kodifikované znenie)
(2006/717/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 357/79 z 5. februára 1979 o štatistických zisťovaniach plôch vinohradov (1), a najmä na jeho článok 4 ods. 2 a 4 a jeho článok 6 ods. 7,
keďže:
(1)
Rozhodnutie Komisie 79/491/EHS zo 17. mája 1979 stanovujúce kódy a štandardné pravidlá pre prepis údajov zo základných zisťovaní plôch vinohradov do strojovo čitateľnej formy (2) bolo opakovane (3) podstatným spôsobom zmenené a doplnené. V záujme jasnosti a prehľadnosti by sa malo toto rozhodnutie kodifikovať.
(2)
Nariadenie (EHS) č. 357/79 vyžaduje, aby členské štáty oznámili Komisii informácie získané v rámci základných zisťovaní plôch vinohradov vo forme rozpisu tabuliek zostavených zemepisnými jednotkami stanovenými postupom podľa článku 8 uvedeného nariadenia, to znamená rozhodnutím Komisie, ktorému predchádza poskytnutie stanoviska Stálym výborom pre poľnohospodársku štatistiku.
(3)
Členské štáty, ktoré vyhodnocujú výsledky zisťovaní plôch vinohradov elektronicky, musia oznámiť tieto výsledky Komisii v strojovo čitateľnej forme. Táto kodifikácia odovzdávania výsledkov zisťovaní má byť tiež stanovená postupom podľa článku 8 nariadenia (EHS) č. 357/79.
(4)
Opatrenia uvedené v tomto rozhodnutí sú v súlade so stanoviskom Stáleho výboru pre poľnohospodársku štatistiku,
PRIJALA TOTO ROZHODNUTIE:
Článok 1
Strojovo čitateľnou formou na odovzdávanie údajov uvedených v článku 2 nariadenia (EHS) č. 357/79 tými členskými štátmi, ktoré spracúvajú svoje výsledky zisťovaní elektronicky, bude magnetická páska.
Článok 2
Kódy a pravidlá prepisu údajov uvedených v článku 2 nariadenia (EHS) č. 357/79 na magnetickú pásku sú stanovené v prílohách I až III tohto rozhodnutia.
Článok 3
Rozhodnutie 79/491/EHS sa zrušuje.
Odkazy na zrušené rozhodnutie sa považujú za odkazy na toto rozhodnutie a znejú v súlade s tabuľkou zhody uvedenou v prílohe V.
Článok 4
Toto rozhodnutie je určené členským štátom.
V Bruseli 4. septembra 2006